UREDBA KOMISIJE (ES) št. 940/2007

z dne 7. avgusta 2007

o odobritvi manjših sprememb specifikacije za ime, registrirano v Registru zaščitenih označb porekla in zaščitenih geografskih označb (Noix du Périgord (ZOP))

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 510/2006 z dne 20. marca 2006 o zaščiti geografskih označb in označb porekla za kmetijske proizvode in živila (1) in predvsem člena 9(2) Uredbe,

ob upoštevanju naslednjega:

Komisija je zahtevano spremembo preučila in zaključila, da je upravičena. Ker gre za manjšo spremembo v smislu člena 9 Uredbe (ES) št. 510/2006, jo lahko Komisija odobri brez uporabe postopka, opisanega v členih 5, 6 in 7 navedene uredbe –

SPREJELA NASLEDNJO UREDBO:

Člen 1

Specifikacija za označbo porekla „Noix du Périgord“ se spremeni v skladu s Prilogo I k tej uredbi.

Člen 2

Povzetek glavnih elementov specifikacije je v Prilogi II k tej uredbi.

Člen 3

Ta uredba začne veljati dvajseti dan po objavi v Uradnem listu Evropske unije.

(1) UL L 93, 31.3.2006, str. 12. Uredba, kakor je bila spremenjena z Uredbo (ES) št. 1791/2006 (UL L 363, 20.12.2006, str. 1).

(2) UL L 273, 21.8.2004, str. 9.

PRILOGA II

POVZETEK

Uredba Sveta (ES) št. 510/2006 o zaščiti geografskih označb in označb porekla za kmetijske proizvode in živila

„NOIX DU PÉRIGORD“

št. ES: FR/PDO/105/0248/29.03.2006

ZOP (X) ZGO ( )

Ta povzetek predstavlja glavne elemente specifikacije proizvoda v informativne namene.

1.

Pristojna služba države članice

Naziv : Institut national des appellations d'origine Naslov : 51 rue d'Anjou, F-75008 Paris Telefon : (33) 153 89 80 00 Telefaks : (33) 142 25 57 97 E-naslov : info@inao.gouv.fr

2.

Vlagatelj

Naziv : Syndicat de défense de la noix et du cerneau de noix du Périgord Naslov : Station de Creysse, BP 18, F-46600 Martel Telefon : (33) 565 32 22 22 Telefaks : (33) 565 37 07 42 E-naslov : contact@noixduperigord.com Sestava : Proizvajalci/predelovalci ( X ) Drugo ( )

3.

Vrsta proizvoda

Skupina 1.6 – Sadje, zelenjava in žita, sveži ali predelani

4.

Specifikacija proizvoda

(Povzetek pogojev iz člena 4(2) Uredbe (ES) št. 510/2006)

4.1 Ime „Noix du Périgord“

4.2 Opis Z označbo porekla „Noix du Périgord“ so lahko zaščiteni naslednji proizvodi: sveži ali mladi orehi, suhi orehi in orehova jedrca.

Tako sveži ali mladi kakor tudi suhi orehi morajo neoluščeni meriti najmanj 28 mm.

Svež ali mlad oreh je svež proizvod, ki se ga prodaja neoluščenega in ga je treba zaužiti kmalu po obiranju. Pred zaužitjem je treba jedrce izluščiti iz lupine in ga olupiti. S pravočasnim obiranjem se zagotovi, da je jedrce tega oreha čvrsto in se lahko lupi. Ob pakiranju mora biti delež vlage v orehu večji ali enak 30 %. Za tovrstno proizvodnjo se uporabljata sorti marbot in franquette.

Suhi oreh, pri katerem se po obiranju uporablja blaga metoda sušenja, mora ob pakiranju vsebovati manj kakor 12 % vlage. Ker ta sadež ni več tako grenak, je treba pred zaužitjem samo izluščiti jedrce iz lupine. Za tovrstno proizvodnjo se uporabljajo sorte marbot, franquette in corne.

Orehovo jedrce mora biti večje od 8-milimetrske odprtine. Obstaja veliko zanimanje za majhna svetla jedrca. Če pri jedrcih prevladuje svetla barva, so sprejemljive vse oblike (cela jedrca ali njihovi deli). Če so jedrca nekoliko temnejša (svetlo rjave in/ali limonaste barve), so sprejemljiva samo tista v „polovični“ obliki (pol jedrca). Največji dopustni delež še temnejših jedrc je 5 %. Ob pakiranju mora delež vlage v orehovih jedrcih znašati največ 5 %. Za tovrstno proizvodnjo se uporabljajo sorte corne, franquette in grandjean.

4.3 Geografsko območje Geografsko območje perigordskega oreha („Noix du Périgord“) sestavlja 612 občin v departmajih Aveyron, Charente, Corrèze, Dordogne, Lot in Lot-et-Garonne.

Proizvodnja orehov, luščenje jedrc iz lupine in pakiranje morajo obvezno potekati znotraj tega geografskega območja.

To območje je bilo določeno na podlagi dveh glavnih meril:

tradicija proizvodnje in predelave orehov: izbrane so bile občine, na ozemlju katerih so že obstajali orehovi nasadi in/ali posamezni orehi, ter občine, v katerih poteka dejavnost luščenja orehovih jedrc iz lupin,

geološki, pedološki in podnebni dejavniki: izbrana so bila območja, kjer so zagotovljene ugodne razmere za gojenje orehov. Na podlagi tega merila je bilo določeno območje rasti orehov, zunaj katerega ni mogoče saditi orehov, namenjenih proizvodnji orehov s to zaščiteno označbo.

4.4 Dokazilo o poreklu

Zgodovinski pregled

Najdbe fosilnih ostankov lesa in orehovih lupin dokazujejo, da so bili orehi v departmaju Dordogne prisotni že leta 8 000 pr. n. š. Prvi pisni dokaz o prisotnosti orehov v pokrajini Périgord je iz 13. stoletja: gre za zakupnine, ki so jih kmetije plačevale cistercijanski opatiji v Dalonu. V 13. stoletju so pridelavo orehov uničile vojne in zelo mrzle zime, zato je začela proizvodnjo orehovega olja izpodrivati uporaba drugih olj (iz oljne repice, arašidov, vrtnega maka). Vendar se je gojenje orehov ohranilo in ljudje so našli tržno priložnost v proizvodnji neoluščenih orehov in predvsem orehovih jedrc. Leta 1924 je v mestu Périgueux potekal prvi nacionalni kongres na temo oreha in orehovega jedrca, ki je vzpodbudil temeljit razmislek o tehničnih vprašanjih. Takrat je bila občina Sarlat zelo znana po dejavnosti ročnega luščenja orehovih jedrc, kar je zagotavljalo delo za veliko žensk. Leta 1956 je precejšnje število orehov prizadela velika pozeba, zaradi česar je proizvodnja z 10 000 ton upadla na 6 500 ton. To upadanje je trajalo vse do 80. let prejšnjega stoletja. Vendar pa je bilo v zadnjih letih v pokrajini Dordogne z orehi zasajenih 25 000 ha zemlje: tako se vzdržuje prvotna površina orehovih nasadov, ki omogoča ponovni razmah proizvodnje.

Sledljivost

Spremljanje proizvodov, ki nosijo zaščiteno označbo „Noix du Périgord“ (suhih in svežih orehov ter orehovih jedrc), se zagotovi s kontrolo od proizvodne faze pa vse do končnega proizvoda.

Orehi se obirajo samo v nasadih ali na posameznih orehih znotraj območja rasti orehov, ki jih določijo službe francoskega nacionalnega inštituta za označbe porekla (INAO) in neodvisni strokovnjaki. V teh nasadih je treba upoštevati merila glede položaja parcel in pogojev proizvodnje. Službe INAO registrirajo vse ustrezne nasade.

Poleg tega vsi gospodarski subjekti, ki sodelujejo pri dejavnostih proizvodnje, luščenja jedrc iz lupine ali pakiranja perigordskih orehov, izpolnijo izjavo o usposobljenosti, ki jo registrirajo službe INAO, in morajo obvezno voditi registre, ki omogočajo spremljanje nakupov in prodaje perigordskih orehov. Poleg tega morajo enkrat letno prijaviti zaloge. Spremljanje proizvodnje orehov poleg tega poteka še prek prijav pridelka, prijav proizvodnje jedrc in prijav prometa, ki se predložijo pri službah INAO. Poleg tega mora biti vsaki seriji orehov, ki bi se lahko potegovala za označbo, med kakršnim koli premeščanjem priložen nalog za odpremo.

Kar zadeva sam proizvod, se na vzorcih, odvzetih na pakiranih serijah, izvajajo analitični in organoleptični preizkusi. Vse vrste embalaže, v kateri se tržijo perigordski orehi, se označujejo s posebnim sistemom označevanja za perigrodski oreh, ki ga odobrijo službe INAO.

Neoluščene orehe ali orehova jedrca brez embalaže je prepovedano pošiljati zunaj določenega geografskega območja. V splošnem je oreh, podobno kot vino, zamenljiv proizvod, kar pomeni, da lahko v eno embalažo skupaj zapakiramo orehe različnih porekel in sort. V nasprotju z drugimi francoskimi regijami, kjer se neoluščeni orehi prodajajo mešano, so se v Périgrodu po tradiciji posamezne sorte orehov vedno prodajale ločeno, s čimer se je povečala vrednost nekaterih bolj kakovostnih sort. Edino odstopanje od tega pravila je tradicionalna mešanica sort corne in marbot, ki omogoča lažjo prodajo orehov sorte corne – ta sorta je sicer zelo okusna, vendar se ji kupci včasih izogibajo, ker se lupina težko stre. Zahtevo po pakiranju na območju proizvodnje je torej mogoče utemeljiti z omenjeno tradicijo prodaje orehov po posameznih sortah, ki je v Périgordu že ustaljena. Poleg tega je med organoleptičnimi preizkusi serij eden od elementov presoje v okviru vizualnega pregleda lupin (svežih in suhih orehov) tudi sortna čistost vzorcev. Serije, v katerih je prevelik odstotek drugih sort, ne morejo pridobiti označbe. Pri jedrcih je vizualno razločevanje težko izvedljivo, je pa zato očitna razlika v okusu.

Poleg tega pakiranje znotraj določenega območja pripomore k zagotavljanju kakovosti proizvoda:

sveži orehi vsebujejo najmanj 30 % vode in so podvrženi „sušenju“. Če želimo ohraniti njihovo kakovost, jih je treba shranjevati na temperaturi med 1 °C in 5 °C ter pri relativni vlažnosti med 80 % in 95 % – tj. v hladilnici. Zato mora pakiranje v prepustno embalažo potekati kolikor je mogoče blizu faze trženja in torej znotraj območja pakiranja, da se zagotovi kakovost orehov, saj je treba zanje od obiranja dalje konstantno zagotavljati posebne pogoje shranjevanja. Poleg tega ima ta proizvod omejen rok trajanja (prepoved odpreme po 15. oktobru istega leta, kot je potekalo obiranje) in ga ni v nobenem primeru mogoče spremeniti v suhe orehe. Poleg tega je na embalaži svežih orehov navedeno, da jih je treba shranjevati v predalih za zelenjavo v hladilniku.

Zgoraj opisani tehnični vidiki veljajo tudi za suhe orehe. Shranjevanje proizvoda znotraj določenega območja v tem primeru ni povezano z vsebnostjo vode, ampak predvsem lipidov (maščobnih kislin), ki lahko v primeru nepravilnega shranjevanja povzročijo poslabšanje kakovosti proizvoda (žaltavost). Podobno kot pri svežem orehu, le da v tem primeru po 1. marcu, so za shranjevanje predpisani tako temperaturni standardi (med 2 °C in 8 °C) kakor stopnja vlažnosti (med 60 % in 75 %). Rok trajanja proizvoda je omejen z 31. decembrom leto dni po obiranju orehov.

4.5 Metoda pridobivanja Za proizvodnjo perigordskega oreha so dovoljene samo štiri sorte. Za proizvodnjo „svežega oreha“ je treba uporabiti orehe sort marbot in franquette. Za proizvodnjo „suhega oreha“ je treba uporabiti sorte marbot, franquette in corne. Za proizvodnjo „orehovega jedrca“ je treba uporabiti sorte franquette, corne in grandjean. Vendar pa je lahko znotraj posameznega nasada zasajenih največ 8 dreves opraševalnih sort na hektar.

Orehi morajo biti pridelani v identificiranih nasadih.

Vsako drevo mora imeti od vključno petnajstega leta po zasaditvi na voljo najmanj 80 m2 površine, kar pomeni največ 125 dreves/ha. Razdalja med orehi mora znašati najmanj 7 metrov. Vmesene kulture so sprejemljive do vključno petega leta po zasaditvi pod pogojem, da so od debla oddaljene najmanj dva metra.

Namakanje je dovoljeno med obdobjem rasti oreha, tj. do vključno 10. septembra. Prepovedano je tako namakanje s škropljenjem listov kakor tudi uporaba regulatorjev rasti in spodbujevalcev zorenja. Povprečni donos nasadov kmetijskega gospodarstva je omejen na 4 tone na hektar.

Suhi in sveži ali mladi orehi morajo neoluščeni meriti najmanj 28 mm. Namakanje orehov v lupinah je prepovedano. Obdelava orehov v lupinah z raztopino hipoklorita ni dovoljena – z izjemo obstoječih instalacij, kjer se tovrstna obdelava lahko izvaja do 31. decembra 2006.

Sveži ali mladi orehi se obirajo, ko je jedrce čvrsto in se lahko lupi. Ob pakiranju mora biti delež vlage pri svežih ali mladih orehih večji ali enak 30 %.

Suhe orehe je treba posušiti ali naravno na letvah ali pa s pihanjem toplega suhega zraka. V drugem navedenem primeru temperatura zračnega toka ne sme biti višja od 30 °C, zračni tok pa mora doseči vse orehe, ki jih je treba posušiti.

Orehova jedrca se izluščijo iz orehov, pridelanih v identificiranih nasadih. Trenje lupin se izvaja ročno ali strojno. Luščenje orehovih jedrc (postopek ločevanja razbite lupine od jedrca) se izvaja ročno. V okviru postopkov luščenja orehovih jedrc in pred kakršnim koli pakiranjem za prevoz orehov ali orehovih jedrc ni dovoljena uporaba kartonaste embalaže.

Pri gospodarskih subjektih in pred pakiranjem so za vsako vrsto proizvoda točno določeni pogoji skladiščenja (stopnja vlažnosti, temperatura), s čimer se zagotovi ohranjanje kakovosti. V fazi pakiranja so odstopanja, kar zadeva napake na lupini in užitnem delu oreha, strožja od navedenih v standardu trženja, ki ga določa spremenjena Uredba (ES) št. 175/2001. Shranjevanje svežih ali mladih orehov v neprepustni embalaži je prepovedano.

Sveži ali mladi orehi so zapakirani v največ 10-kilogramski (1) embalaži. Suhi orehi so zapakirani v največ 25-kilogramski embalaži. Orehova jedrca so zapakirana v največ 15-kilogramski embalaži. Pred pakiranjem je dovoljena prodaja svežih ali mladih orehov, suhih orehov in orehovih jedrc v največ 450-kilogramskih zabojnikih znotraj proizvodnega območja.

Da bi zagotovili vse kakovostne lastnosti sadežev, se trženje svežih ali mladih orehov zaključi 15. oktobra istega leta, kot je potekalo obiranje. Trženje suhih orehov in orehovih jedrc se zaključi 31. decembra leto dni po obiranju.

4.6 Povezava Perigordski oreh izhaja iz kotline, kjer je tradicionalno prisotna dejavnost proizvodnje orehov in orehovih jedrc. Posebno znanje in izkušnje proizvajalcev, ki so prilagojeni lokalnim razmeram, so pripomogli k izjemnim lastnostim proizvoda.

Nasadi orehov se večinoma nahajajo v regiji Piemont v Centralnem masivu, za katero so značilna vroča poletja s precejšnjo količino dežja. Zaradi tovrstne razporeditve padavin se v podtalju oblikuje rezerva vode, potrebne za gojenje orehov. Ta podnebna lastnost ugodno vpliva na brstenje in pripomore k oblikovanju kakovostnih orehovih jedrc. To torej pojasnjuje izredno dolgo tradicijo orehovih nasadov v tej regiji.

Sloves perigordskega oreha, ki temelji na kakovosti proizvoda, se je izoblikoval tekom stoletij in ga ni treba več dokazovati. Od 19. stoletja dalje je ta proizvod priznan v gastronomiji tako v Franciji kakor tudi drugod po Evropi in v Ameriki.

Znotraj tega območja so proizvajalci vedno znali izbrati okoliščine, ki so bile najbolj prilagojene kakovostni pridelavi orehov. Zato je bilo mogoče določiti geološke, pedološke in mikroklimatske dejavnike, potrebne za identifikacijo parcel, na katerih je mogoča pridelava perigordskega oreha.

Za pridelavo perigordskega oreha so dovoljene samo tradicionalne lokalne sorte, ki so prilagojene pedološkim in podnebnim razmeram v regiji: marbot, corne in grandjean, ki jih najdemo samo v tej regiji, ter sorta franquette, ki je prilagojena prsti na tem področju.

Ker se za pridelavo perigordskega oreha uporabljajo odporne sorte in si pridelovalci prizadevajo za kakovost proizvoda, so pogoji proizvodnje ekstenzivni. Določeni so tako, da se zagotovi ohranjanje posebnosti prsti in izraba njenih bogastev (majhna gostota, omejeno umetno namakanje, zmerna velikost, omejen donos) ter s tem tudi značilnosti proizvoda.

Poleg tega se postopek luščenja orehovih jedrc še vedno izvaja ročno. Omenjeni postopek luščenja, ki temelji na dolgi tradiciji znanja in izkušenj, značilnih za to regijo, zagotavlja, da ostane jedrce celo (80 % celih jedrc), omogoča izbor najboljših proizvodov in prispeva k ohranjanju tradicionalne dejavnosti.

4.7 Nadzorni organ

Naziv : I.N.A.O. Naslov : 51 rue d'Anjou, F-75008 Paris Telefon : (33) 153 89 80 00 Telefaks : (33) 142 25 57 97 E-naslov : info@inao.gouv.fr

Naziv : D.G.C.C.R.F. Naslov : 59, boulevard V. Auriol, F-75703 Paris Cedex 13 Telefon : (33) 144 97 29 60 Telefaks : (33) 144 97 30 37 E-naslov : C3@dgccrf.finances.gouv.fr

4.8 Označevanje Etikete posameznih embalaž svežih ali mladih orehov, suhih orehov in orehovih jedrc, ki nosijo zaščiteno označbo porekla „Noix du Périgord“, morajo v istem vidnem polju na sprednji strani embalaže vsebovati naslednje elemente: sistem označevanja, ki ga odobrijo službe francoskega nacionalnega inštituta za označbe porekla (INAO) in ki ga podeljuje pooblaščen organ, ime označbe porekla „Noix du Périgord“, ki je izpisano vsaj v velikosti največjih črk, zaznamek „Appellation d’Origine Contrôlée“ ali „A.O.C.“, ki se nahaja neposredno pod imenom označbe porekla (brez vmesnih zaznamkov) in je zapisan s črkami, katerih velikost znaša vsaj 2/3 velikosti največjih črk na prednji strani embalaže, in po potrebi zaznamek „orehova jedrca“.

Pri orehovih jedrcih morajo etikete obvezno vsebovati še leto obiranja orehov, če je potrebno, v drugem vidnem polju. Če gre pri suhih orehih za mešanico sort corne in marbot, morajo etikete obvezno vsebovati še imena sort orehov, če je potrebno, v drugem vidnem polju.

(1) Zahtevana sprememba.